Verdagte dood in skietery met polisieDie BMW waarin die verdagtes by die winkelsentrum gesit het toe inwoners snuf in die neus gekry het. Foto: SAPD ŉ Verdagte is doodgeskiet en nog een gewond toe hulle op die polisie in Limpopo losgebrand het en die een in ŉ polisievoertuig weggejaag het. Taakspanlede van die Dennilton-polisiestasie, sowat 25 km suidwes van Groblersdal, het Donderdag omstreeks 10:00 inligting van inwoners ontvang oor ŉ verdagte motor by ŉ plaaslike winkelsentrum. Die lede het flink gereageer en op ŉ BMW afgekom met drie insittendes daarin en hulle genader, sê kol. Moatshe Ngoepe, Limpopo-polisiewoordvoerder. Na bewering het die verdagtes op die polisie begin skiet. “Tydens die skietery het een van die verdagtes in ŉ polisievoertuig gespring en weggejaag,” vertel Ngoepe. Die ander twee verdagtes het te voet weggekom. ŉ Deeglike soektog na die verdagtes en die polisievoertuig is op tou gesit tot een van die drie kort daarna aangekeer is. Beamptes het aanhou soek na die orige twee tot nog ŉ verdagte opgespoor is. Ngoepe vertel dié verdagte het na bewering op die polisie begin skiet. Hy is noodlottig gewond toe beamptes teruggeskiet het. Polisiebeamptes het op verskillende plekke op ŉ vuurwapen en ŉ BMW beslag gelê en die polisievoertuig teruggekry. Geen polisielid is tydens die voorval beseer nie. “Ons soek nog na die derde verdagte,” sê Ngoepe. “Die oorsprong van die vuurwapen en die BMW, asook die oorledene se identiteit sal tydens die polisie se voortgesette ondersoek vasgestel word.” Klagte van poging tot moord, die besit van ŉ ongelisensieerde vuurwapen en motorkaping word ondersoek. Die 32-jarige verdagte wat aangekeer is, kom binnekort voor in die Dennilton-landdroshof. Lt.genl. Nneke Ledwaba, Limpopo-polisiekommissaris, is in sy noppies met die polisie se “voortgesette pogings om die misdaadsituasie in die provinsie te bestendig”. Hy betuig ook sy dank teenoor inwoners wat die polisie getrou van betroubare inligting oor misdade in hul omgewing voorsien. “Die steun wat ons voortdurend van die onderskeie gemeenskappe in ons provinsie ontvang,” sê hy, “dra geweldig baie by tot die stryd teen misdaad.”